# **ძირითადი მაკროეკონომიკური და ფისკალური პარამეტრები**

საქართველოს საბიუჯეტო კოდექსის 34-ე მუხლის მე-4 ნაწილის მოთხოვნათა გათვალისწინებით საქართველოს მთავრობა ყოველი წლის 1 ივნისამდე საქართველოს პარლამენტის კომიტეტებთან ძირითადი მონაცემების და მიმართულებების შეთანხმების მიზნით საქართველოს პარლამენტს წარუდგენს ინფორმაციას ძირითადი მაკროეკონომიკური პროგნოზების და სამინისტროების ძირითადი მიმართულებების შესახებ.

წარმოდგენილ მონაცემებში ასახულია 2021 წლის ფაქტიური მაჩვენებლები და 2022-2026 წლებში მაკროეკონომიკური და ფისკალური ცვლადების განახლებული საპროგნოზო მაჩვენებლები, რომელიც ეფუძნება 2022 წლის მარტი-აპრილის ფაქტობრივ მაჩვენებლებსა და საშუალოვადიანი პერიოდის რისკებს. 2022 წლის თებერვალში რუსეთის უკრაინაში შეჭრამ მნიშვნელოვანი გავლენა მოახდინა რეგიონსა და მსოფლიოზე როგორც უსაფრთხოების, ისე ეკონომიური თვალსაზრისით. აპრილში, სსფ-ის განახლებული „მსოფლიო ეკონომიკური მიმოხილვის“ მიხედვით აღნიშნული ომისა და თანმდევი სანქციების გავლენა მსოფლიოს ეკონომიკაზე 2022-23 წლებში 1.0 პროცენტის დონეზე შეფასდა. მათ შორის, რუსეთის ეკონომიკური ზრდა -8.5, ხოლო უკრაინის -35 პრცენტით განისაზღვრა. განახლებული პროგნოზების საფუძველზე, საქართველოს სავაჭრო პარტნიორების შეწონილმა ზრდამ 2022 წელს -2.2 პროცენტში შეადგინა, რაც 6.1 პროცენტული პუნქტით ნაკლებია 2021 წლის ოქტომბრის პროგნოზებთან შედარებით. აღნიშნულის გათვალისწინებით, სსფ-სთან პროგრამის მოლაპარაკების პროცესში, ომის ადრეულ ეტაპზე მოხდა პროგნოზების განახლება და 2022 წლისათვის საქართველოს ეკონომიკური ზრდა შეფასდა 3.2 პრცენტით, რაც 2.6 პროცენტით ნაკლებია ომამდელ შეფასებაზე.

მარტი-აპრილის ფაქტობრივი მონაცემების ანალიზის შედეგად გამოიკვეთა, რომ:

1. საბაზისო ზრდა უფრო მაღალი ტემპებით დაიწყო, ვიდრე დეკემბრის პროგნოზით იყო ნავარაუდევი. 2022 წლის პირველი კვარტლის ზრდამ 14.4 პროცენტი შეადგინა, რაც ძირითადად ტურიზმის აღდგენოს სწრაფ ტემპს უკავშირდება. ამ მონაცემების საფუძველზეც წლიური ზრდა, ომის არარსებობის შემთხვევაში სავარაუდოდ 7 პროცენტს გადააჭარბებდა;
2. ომის გავლენა საწყის ეტაპზე იმაზე მსუბუქი აღმოჩნდა, ვიდრე თავდაპირველად იყო მოსალოდნელი. კერძოდ ნაცვლად შემცირებისა, მნიშვნელოვნად გაიზრდა ფულადი გზავნილები.

გამოკვეთილი ტენდენციებით, დადებითი და უარყოფითი გავლენები გარკველწილად აბალანსებს ერთანეთს. აქედან გამომდინარე, აგრეთვე გაურკვევლობის მაღალი ხარისიხის გათვალისწინებთ, ეკონომიკური ზრდის პროგნოზი უცვლელ, 6 პროცენტის დონეზე ნარჩუნდება, ხოლო ინფლაციის პროგნოზი გაზრდილია 4.6 პროცენტული პუნქტით.

2023-2026 წლების საშუალოვადიანი გეგმების ნაწილში გათვალისწინებულია საქართველოს მთავრობის მიერ სხვადასხვა სამინისტროების კომპეტენციის ფარგლებში მიმდინარე პროგრამებისა და ქვეპროგრამების გაგრძელებისათვის საჭირო ხარჯების დაფინანსება, მათ შორის სხვადასხვა მიმართულებით რეფორმების ეტაპობრივი აღდგენა და საინვესტიციო პროექტების განხორცეიელებისათვის მობილიზებული რესურსები.

ზემოაღნიშნულის გათვალისწინებით, გაზრდილია საგადასახადო შემოსავლების პროგნოზები, და შესაბამისად გაუმჯობესებულია ფისკალური პარამეტრები. 2022 წლისათვის ფისკალური ჩარჩოს მიხედვით სახელმწიფოს ერთიანი ბიუჯეტის დეფიციტი „ეკონომიკური თავისუფლების შესახებ“ საქართველოს ორგანული კანონით გათვალისწინებულ 3%-იან ნიშნულზე მაღლა დაფიქსირდება და 3.4 %-მდე შემცირდება, 2023 წლისთვის კი 2.6%-მდე ჩამოვა, ხოლო 2026 წლისთვის მცირდება მშპ-ის 2.1%-ზე შენარჩუნდება. ამ ეტაპზე წარმოდგენილია მაკრო-ეკონომიკური და ფისკალური ჩარჩოს განვითარების საბაზო, პესიმისტური და ოპტიმისტური სცენარები. 2022 წელს ძირითადი მაჩვენებლების შესრულების გათვალისწინებით, შესაძლებელია საშუალოვადიანი ეკონომიკური და ფისკალური პარამეტრების ჩარჩო კვლავ დაკორექტირდეს რასაც დაეფუძნება 2023-2026 წლების ქვეყნის ძირითადი მონაცემების და მიმართულებების დოკუმენტი.

## **მაკროეკონომიკური პოლიტიკის ამოცანები**

2019 წლის ბოლოს მსოფლიოში გამოჩენილმა ახალი ტიპის კორონავირუსმა მნიშვნელოვანი გავლენა მოახდინა მსოფლიო ეკონომიკურ ტენდენციებზე და მათ შორის საქართველოზეც, თუმცა, 2021 წელს ეკონომიკა მოსალოდნელზე მეტად გაუმჯობესდა და მნიშვნელოვან ეკონომიკურ აღდგენას ჰქონდა ადგილი.

აღსანიშნავია, რომ ეკონომიკური აღდგენის პროცესში დიდი როლი ითამაშა მთავრობის მიერ განხორციელებულმა სხვადასხვა ღონისძიებებმა და დახმარებებმა. შინამეურნეობების დახმარებისა და ბიზნესის მხარდაჭერის პროგრამებმა ხელი შეუწყო როგორც მოთხოვნის ზრდას, ასევე - ინვესტიციების შენარჩუნებას. საერთაშორისო პარტნიორებთან არსებული თანამშრომლობა და საერთაშორისო საფინანსო ინსტიტუტებისგან მიღებულმა დაფინანსებამ ასევე გააძლიერა ქვეყნის სავალუტო რეზერვები.

ჯამში, 2020 წელს ეკონომიკის 6.8 პროცენტიანი შემცირების შემდეგ, 2021 წელს საქართველოს ეკონომიკა 10.4 პროცენტით გაიზარდა. მათ შორის, პირველ კვარტალში ეკონომიკურმა ზრდამ (-4.1), მეორე კვარტალში 28.9, მესამე კვარტალში 9.1, ხოლო მეოთხე კვარტალში 8.8 პროცენტი შეადგინა. პანდემიის პირველი ტალღის შემდეგ ეკონომიკამ აღდგენის სწრაფი უნარი აჩვენა, როდესაც ეკონომიკის ზრდა -4.1-დან 28.9 პროცენტამდე გაიზარდა მეორე კვარტალში. თუმცა, მეოთხე კვარტალში ვირუსის ახალი შტამის სწრაფმა გავრცელებამ შეამცირა ეკონომიკური აქტივობა, თუმცა, შეზღუდვების მიუხედავად ეკონომიკური ზრდის მაღალი მაჩვენებელი დაფიქსირდა, რაც ძირითადად მოხმარებისა და საგარეო მოთხოვნის ზრდით იყო განპირობებული.

რაც შეეხება 2022 წელს, ეკონომიკური აღდგენა კვლავ გაგრძელდა სწრაფი ტემპებით. შედეგად, იანვარში 18%-იანი ზრდა დაფიქსირდა, თებერვალში ზრდამ 14.6% შეადგინა, ხოლო მარტში 10.6%-ზე დაფიქსირდა. საშუალოდ 2022 წლის პირველი კვარტლის ზრდამ 14.4 პროცენტი შეადგინა. რაც შეეხება დღგ-ს გადამხდელ საწარმოთა ბრუნვის მოცულობას, 2021 წლის იანვართან შედარებით 40 პროცენტით, ხოლო 2019 წლის იანვართან შედარებით 54 პროცენტით მეტია. ეს მაჩვენებელი მიუთითებს რომ ეკონომიკა იანვარში არა მხოლოდ 2021, არამედ პანდემიამდელ 2019 წელთან შედარებითაც მნიშვნელოვნად გაიზარდა და ეკონომიკის გაუმჯობესების მოსალოდნელზე სწრაფ ტემპზე მეტყველებს. საშუალოდ 2022 წლის პირველ კვარტალში წინა წლის შესაბამის პერიოდთან შედარებით დღგ-ს გადამხდელ საწარმოთა ბრუნვის მოცულობა 30%-ით გაიზარდა. იგივე მაჩვენებელი 2019 წლის პირველ კვარტალთან შედარებით არის 58 პროცენტიანი ზრდა.

2021 წელს მნიშვნლოვნად გაიზარდა აგრეთვე ექსპორტი. საქონლის მთლიანი ექსპორტის ზრდამ 2021 წელს 26.9 პროცენტი შეადგინა, ხოლო ადგილობრივი ექსპორტის ზრდამ 29.9 პროცენტი. მაღალი ზრდა გრძელდება 2022 წელსაც, იანვარი-აპრილის მონაცემებით, ექსპორტის ზრდამ 32.8 პროცენტი შეადგინა, ხოლო ადგილობრივი ექსპორტი 24.6 პროცენტით გაიზარდა. რაც შეეხება ტურიზმიდან მიღებულ შემოსავალს, 2021 წელს 130 პროცენტით გაიზარდა 2020 წელთან მიმართებაში, ხოლო 2019 წლის შემოსავლების 38 პროცენტს გაუტოლდა. ტურიზმის აღდგენა გრძელდება 2022 წელსაც და შემოსავლები ტურიზმიდან პირველი ოთხი თვის განმავლობაში 4.5-ჯერ აღემატება 2021 წლის იმავე პერიოდის შემოსავლებს, ხოლო 2019 წლის 69 პროცენტს შეადგენს. ტურიზმიდან მიღებული შემოსავლების აღნიშნული ტენდენციის შენარჩუნება მოსალოდნელია მომდევნო თვეებშიც, რაც პროგნოზების პოზიტიურად გადახედვის შესაძლებლობას შექმნის.

ამასთან აღსანიშნავია, რომ მიმდინარე პერიოდში უკრაინაში არსებული ომისა და რუსეთის მიმართ დაწესებული სანქციების გათვალისწინებით, მსოფლიოში არსებული მდგომარეობიდან გამომდინარე მოსალოდნელია 2022 წელს ეკონომიკური აქტივობის შემცირება მთელ მსოფლიოში, რასაც ემატება მაღალი ინფლაცია ნავთობსა და საკვებ პროდუქტებზე. ამასთან, ამ ეტაპზე ეკონომიკის აღდგენასთან დაკავშირებით არსებული გაურკვევლობა არ იძლევა მკაფიო სურათს საშუალოვადიანი ეკონომიკური განვითარების პერსპექტივებთან დაკავშირებით, მიუხედავად იმისა, რომ ქვეყნებმა დაიწყეს ეკონომიკის აღდგენა covid-19 პანდემიის შემდეგ. არსებულ მდგომარეობას გავლენა აქვს საქართველოზეც, რაც უკვე გამოიხატა ინფლაციის ზრდაში და ორნიშნა ნიშნულზეა. იანვარ-აპრილის მდგომარეობით, ინფლაციამ საშუალოდ 13.1 პროცენტი შეადგინა.

ზემოაღნიშნულის გათვალისწინებით, მიმდინარე პერიოდში ქვეყნის მაკროეკონომიკური პოლიტიკა მიმართული იქნება ეკონომიკის ზრდის ხელშეწყობისკენ, რათა საშუალოვადიან პერიოდში ქვეყნის განვითარების დონე დაუბრუნდეს პოტენციურ მაჩვენებელს და უზრუნველყოს მაკროეკონომიკური სტაბილურობა. აღნიშნულის მისაღწევად ძირითადი პრიორიტეტებია:

* ეკონომიკის სტაბილიზაცია და ეკონომიკური ზრდის მდგრადი და მაღალი ტემპის შენარჩუნება;
* პანდემიის პირობებში გაზრდილი სახელმწიფო ვალის ეფექტური კონსოლიდაცია;
* ინფლაციის დონის მიზნობრივ მაჩვენებელთან დაბრუნება;
* საგარეო მოწყვლადობების შემცირება;
* საინვესტიციო გარემოს გაუმჯობესება.

## **საშუალოვადიანი მაკროეკონომიკური პროგნოზები**

მიუხედავად იმისა, რომ იანვარ-აპრილში გამოკვეთილი ტენდენციები ყველა მიმართულებით ეკონომიკის მოსალოდნელზე მაღალ აქტივობასა და გაჯანსაღებაზე მიუთითებს. გასათვალისწინებელია უკრაინაში არსებული ომისა და რუსეთის მიმართ დაწესებული სანქციების შესაძლო გავლენა საქართველოზე. მიმდინარე წლის პირველ კვარტალში დღგ-ს გადამხდელ საწარმოთა ბრუნვის მოცულობის ზრდა და ეკონომიკური ზრდის მაჩვენებლები მიუთითებს ეკონომიკის მნიშვნელოვან გაჯანსაღებაზე, თუმცა, გამომდინარე იქიდან, რომ ტურისტული აქტივობა ჯერ კიდევ ჩამოუვარდება პოტენციურ მაჩვენებელს და არსებობს გაურკვევლობა გეოპოლიტიკური მდგომარეობიდან გამომდინარე, საბაზო სცენარი ეყრდნობა დაშვებას, რომ აღნიშნული ეფექტები ნაწილობრივ დააბალანსებს ერთმანეთს წლის დარჩენილი პერიოდისთვის და 2022 წელს ეკონომიკური ზრდა 6.0 პროცენტს შეადგენს, ეკონომიკური აღდგენა კი უფრო თანმიმდევრულად წარიმართება.

### საბაზო სცენარი

|  | **2019** | **2020** | **2021** | **2022** | **2023** | **2024** | **2025** | **2026** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 5.0 | -6.8 | 10.4 | 6.0 | 5.5 | 5.2 | 5.2 | 5.0 |
| ნომინალური მშპ (მლნ ლარი) | 49,253 | 49,267 | 60,232 | 65,594 | 75,624 | 81,943 | 88,790 | 96,027 |
| მშპ ერთ სულ მოსახლეზე (აშშ დოლარი) | 4,696 | 4,256 | 5,015 | 6,284 | 6,829 | 7,400 | 8,018 | 8,671 |
| სამომხმარებლო ფასების ინფლაცია  (%, საშუალო პერიოდის განმავლობაში) | 4.9 | 5.2 | 9.6 | 9.1 | 3.0 | 3.0 | 3.0 | 3.0 |
| მიმდინარე ანგარიშის ბალანსი (პროცენტულად მშპ-თან) | -5.5 | -12.4 | -9.8 | -8.2 | -6.4 | -5.4 | -4.3 | -3.4 |

***მშპ***

საბაზისო სცენარში 2022 წელს ზრდის პროგნოზი 6.0 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.2 პროცენტის ფარგლებშია მოსალოდნელი. ამგვარი სცენარის პირობებში ეკონომიკა საშუალოვადიან პერიოდში ახერხებს დაკარგული ეკონომიკური ზრდის დაახლეობით 3/4-ის აღდგენას;

***ფასები***

საქართველოს ეროვნული ბანკი ახორციელებს ინფლაციის თარგეთირების პოლიტიკას, რაც ითვალისწინებს ეკონომიკის განვითარების არსებული დონისათვის ოპტიმალური ინფლაციის განსაზღვრას და მის მიღწევას. საშუალოვადიანი პერიოდისათვის ინფლაციის მიზნობრივი მაჩვენებელი 3.0 პროცენტს შეადგენს.

მიუხედავად ამისა, ერთი მხრივ მიწოდების არხების რღვევის, ხოლო მეორე მხრივ კურსის გაუფასურების ეფექტის შედეგად, 2020 წელს საშუალოწლიურმა ინფლაციამ 5.2 პროცენტი შეადგინა. მაღალი ინფლაცია გაგრძელდა 2021 წელსაც. რეგიონში მიმდინარე პროცესებიდან გამომდინარე კი აღნიშნული ტენდენცია გრძელდება 2022 წელსაც. მოსალოდნელია, რომ ნავთობზე და ნედლეულზე ფასების ზრდის გავლენა გაგრძელდება მთელი წლის განმავლობაში და 2022 წლის საშუალოწლიური ინფლაცია 9.1 პროცენტზე დაფიქსირდება. საშუალოვადიან პერიოდში კი ინფლაცია დაუბრუნდება მიზნობრივ მაჩვენებელს.

***მიმდინარე ანგარიშის ბალანსი***

2019 წელს დაფიქსირებული ისტორიულად ყველაზე დაბალი მაჩვენებლის შემდეგ, 2020 წელს მიმდინარე ანგარიშის დეფიციტი 12.4 პროცენტამდე გაიზარდა. ზრდა ძირითადად უკავშირდება პანდემიის შედეგად შემცირებულ მომსახურების ექსპორტსა და საგარეო დავალიანების გაზრდილ მომსახურებას. 2021 წელს მიმდინარე ანგარიშის დეფიციტმა 9.8 პროცენტი შეადგინა, რაც გარკვეულწილად ტურიზმის სუსტი აღდგენიდან გამომდინარეობს. 2022 წლის პირველი კვარტლის გაუმჯობესებული მაჩვენებლების გათვალისწინებით, მიმდინარე ანგარიშის დეფიციტი 8.2 პროცენტის დონეზეა პროგნოზირებული, ხოლო საშუალოვადიან პერიოდში, ტურიზმის აღდგენისა და პანდემიამდელი ტრენდის გათვალისწინებით, მოსალოდნელია დეფიციტის მშპ-ს 6 პროცენტის ქვემოთ შემცირება.

### ოპტიმისტური სცენარი

|  | **2019** | **2020** | **2021** | **2022** | **2023** | **2024** | **2025** | **2026** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 5.0 | -6.8 | 10.4 | 7.0 | 5.9 | 5.4 | 5.3 | 5.1 |
| ნომინალური მშპ (მლნ ლარი) | 49,253 | 49,267 | 60,232 | 70,572 | 77,203 | 83,975 | 91,167 | 98,787 |
| მშპ ერთ სულ მოსახლეზე (აშშ დოლარი) | 4,696 | 4,256 | 5,015 | 6,373 | 6,972 | 7,583 | 8,233 | 8,921 |
| სამომხმარებლო ფასების ინფლაცია  (%, საშუალო პერიოდის განმავლობაში) | 4.9 | 5.2 | 9.6 | 9.7 | 3.3 | 3.2 | 3.1 | 3.1 |
| მიმდინარე ანგარიშის ბალანსი (პროცენტულად მშპ-თან) | -5.5 | -12.4 | -9.8 | -8.6 | -6.8 | -5.9 | -4.9 | -4.1 |

***მშპ***

ოპტიმისტურ სცენარში 2022 წელს ზრდის პროგნოზი 7.0 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.4 პროცენტის ფარგლებშია მოსალოდნელი. აღსანიშნავია, რომ 2022-2025 წლების ზრდა ჩამოუვარდება საბაზისო სცენარის ზრდას, რაც აიხსნება 2021 წლის მაღალი საბაზისო ეფექტით. ოპტიმისტურ სცენარში აღდგენის ძირითადი ნაწილი 2022 წელზე მოდის, შემდეგ კი უახლოვდება საშუალოვადიანი ზრდის ტემპს.

ოპტიმისტური სცენარის რეალიზება შესაძლებელია იმ შემთხვევაში, თუ გეოპოლიტიკური ვითარება არ მოახდენს მნიშვნელოვან უარყოფით გავლენას საქართველოს ეკონომიკაზე და გაგრძელდება როგორც ეკონომიკური აქტივობა, ასევე გაუმჯობესებული ტურიზმი და საგარეო მოთხოვნა.

***ფასები***

ოპტიმისტური სცენარის პირობებში შენარჩუნდება მაღალი მოთხოვნა და მოთხოვნის მხრიდან მოსალოდნელია ფასებზე ზეწოლის ზრდაც. ასეთ პირობებში საშუალოწლიური ინფლაცია 9.7 პროცენტის დონეზეა მოსალოდნელი.

***მიმდინარე ანგარიშის ბალანსი***

მაღალი ერთობილივი მოთხოვნა ქმნის მოთხოვნას იმპორტზეც. ეკონომიკის ოპტიმისტური სცენარით აღდგენის შემთხვევაში მოსალოდნელია, რომ იმპორტზე მოთხოვნაც სწრაფად გაიზრდება. გამომდინარე იქიდან, რომ მოცულობით იმპორტი მნიშვნელოვნად აჭარბებს ექსპორტს, იმპორტის შედარებით ზომიერი პროცენტული ზრდაც კი, სავაჭრო ბალანსზე საწყის ეტაპზე უარყოფით გავლენას მიახდენს, მიუხედავად ექსპორტის სწრაფი ზრდისა. საშუალოვადიან პერიოდში ოპტიმისტურ სცენარშიც მიმდინარე ანგარიშის დეფიციტი 5-6 პროცენტზე დასტაბილურდება, ხოლო 2022 წელს 8.6% იქნება.

### პესიმისტური სცენარი

პესიმისტურ სცენარში წარმოდგენილია 2022 წლის ბიუჯეტის თანმხლები პროგნოზები. წლის პირველი 4 თვის მონაცემებიდან გამომდინარე, ამგვარი სცენარის რეალიზება იმ შემთხვევაშია შესაძლებელია, თუ დარჩენილი პერიოდი საკმაოდ დაბალი ეკონომიკური აქტივობებით გაგრძელდება. პესიმისტური სცენარით განვითარების შესაძლებლობა შესაძლებელია იმ შემთხვევაში, თუ უკრაინაში არსებული ომისა და რუსეთის მიმართ დაწესებული სანქციების შედეგად შემცირდება საგარეო მოთხოვნა და ინფლაციური ზეწოლა უარყოფით გავლენას მოახდენს ქვეყანაში არსებულ ეკონომიკურ მდგომარეობაზე.

|  | **2019** | **2020** | **2021** | **2022** | **2023** | **2024** | **2025** | **2026** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 5.0 | -6.8 | 10.4 | 4.0 | 3.8 | 3.9 | 4.0 | 4.1 |
| ნომინალური მშპ (მლნ ლარი) | 49,253 | 49,267 | 60,232 | 67,654 | 71,630 | 76,060 | 81,080 | 86,684 |
| მშპ ერთ სულ მოსახლეზე (აშშ დოლარი) | 4,696 | 4,256 | 5,015 | 6,109 | 6,468 | 6,868 | 7,322 | 7,828 |
| სამომხმარებლო ფასების ინფლაცია  (%, საშუალო პერიოდის განმავლობაში) | 4.9 | 5.2 | 9.6 | 8.0 | 2.0 | 2.2 | 2.5 | 2.7 |
| მიმდინარე ანგარიშის ბალანსი (პროცენტულად მშპ-თან) | -5.5 | -12.4 | -9.8 | -7.6 | -5.5 | -4.2 | -2.9 | -1.9 |

***მშპ***

პესიმისტურ სცენარში 2022 წელს ზრდის პროგნოზი 4.0 პროცენტის დონეზეა შეფასებული, ხოლო საშუალოვადიან პერიოდშიც ზრდა საშუალოდ 4.0 პროცენტის ფარგლებშია მოსალოდნელი.

***ფასები***

მიუხედავად იმისა, რომ წლის დასაწყისში ინფლაცია ორნიშნა ნიშნულზეა, პესიმისტური სცენარის პირობებში, გამკაცრებული მონეტარული პოლიტიკის ფონზე მოსალოდნელია რომ წლის მეორე ნახევარში ინფლაცია შემცირდეს. შესაბამისად, საშუალოწლიური ინფლაციის მაჩვენებელი 8.0 პროცენტს შეადგენს. საშუალოვადიან პერიოდში ინფლაცია მიზნობრივ მაჩვენებელზე ნაკლებია მოსალოდნელი.

***მიმდინარე ანგარიშის ბალანსი***

2022 წელს, პროგნოზირებულია მიმდინარე ანგარიშის დეფიციტი 7.6 პროცენტის დონეზე, ხოლო საშუალოვადიან პერიოდში, ტურიზმის აღდეგნისა და საგარეო მოთხოვნის გათვალისწინებით, მოსალოდნელია დეფიციტის მშპ-ს 5 პროცენტის ქვემოთ შემცირება.

## **მთავრობის ვალი**

მთავრობის ვალმა 2020 წელს მშპ-ს 60.1% შეადგინა, რაც გამოწვეული იყო ერთი მხრივ, პანდემიის თანმდევი ეკონომიკური რეცესიით შემცირებული საგადასახადო შემოსავლებით, ხოლო მეორე მხრივ, უშუალოდ პანდემიის შეკავებისა და მისი სოციალური გავლენის შემსუბუქებასთან დაკავშირებული ხარჯების ზრდით, რასაც დაემატა ეროვნული ვალუტის გაუფასურებაც. აღნიშნულმა საჭირო გახადა საშუალოვადიან პერიოდში ეკონომიკური თავისუფლების აქტით განსაზღვრული მთავრობის ვალის (მშპ-ს 60%) ზღვარს ქვემოთ ჩამოყვანა. 2021 წელს მოსალოდნელზე მეტად გაუმჯობესებული ეკონომიკური მაჩვენებლების შედეგად, მთავრობის ვალი შემცირდა და მშპ-ს 49.4%-მდე ჩამოვიდა, რაც პროგნოზირებულზე დაბალი მაჩვენებელია. რაც შეეხება 2022 წელს, საბაზო სცენარის პროგნოზებით 2022 წლის ბოლოსთვის მთავრობის ვალი პროგნოზირებულია 45.3%-ის ფარგლებში, ხოლო 2026 წლის ბოლოსთვის 41.4%-მდე შემცირდება.

## **ბიუჯეტის მაჩვენებლები**

2022 წლის ბიუჯეტი დაიგეგმა 2021 წლის ბოლოსათვის არსებული მაკროეკონომიკური და ფისკალური პარამეტრების პროგნოზების გათვალისწინებით, როდესაც ეკონომიკური მაჩვენებლები მოსალოდნელზე მეტად იყო გაუმჯობესებული. 2022 წელს ხარჯები მშპ-სთან მიმართებაში შეადგენს 21.5%-ს, რაც გასული წლის მაჩვენებელზე ნაკლებია (2021 წელს მშპ-ს 24.5%, ხოლო 2020 წელს - მშპ-ს 26.3%) და აიხსნება როგორც ეკონომიკის გაუმჯობესებით, ასევე - პანდემიასთან დაკავშირებული ხარჯების შემცირებით. მოსალოდნელია, რომ აღნიშნული მაჩვენებელი საშუალოვადიან პერიოდში 21%-ის ფარგლებში შენარჩუნდეს და გარკვეული ნაწილის მიმართვა კვლავ მოხდეს ინფრასტრუქტურული პროექტებისთვის. თუმცა, საშუალოვადიან პერიოდში კაპიტალური ხარჯების 7.5 პროცენტის ფარგლებში შენარჩუნება კვლავ რჩება მნიშვნელოვან გამოწვევად, დაგეგმილი მსხვილი ინფრასტრუქტურული პროექტების ფონზე და საჭიროებს მუშაობის გაგრძელებას რესურსების შემდგომი მობილიზების მიზნით.

## **ინფორმაცია მაკროეკონომიკური პროგნოზების ამსახველი ცხრილების შესახებ**

პროგნოზები მომზადებულია საერთაშორისო საფინანსო ინსტიტუტების მსგავსი ფორმითა და მეთოდოლოგიით. წარმოდგენილი ფორმატი მიახლოებულია საერთაშორისო სავალუტო ფონდის მიერ, ფინანსური პროგრამის მომზადებისას გამოყენებულ ფორმატთან. თუმცა პროგნოზის ფორმირებისას გათვალისწინებულია საქართველოში არსებული რეალური მდგომარეობა და გამოყენებული მეთოდოლოგია არ არის სხვა არსებული მთოდოლოგიის მექანიკური კოპირება.

სპეციალურ დანართში მოცემულია მაკროეკონომიკური პროგნოზის ამსახველი 7 ცხრილი (10 ფურცელი). პირველი ცხრილი არის ძირითადი ეკონომიკური და ფინანსური ინდიკატორების ნაკრები, ხოლო დანარჩენი 5 ცხრილი არის ნაერთი და სახელმმწიფოს ერთიანი ბიუჯეტების, ეროვნული ანგარიშებისა და სხვა სექტორების განვითარების ამსახველი საპროგნოზო მაჩვენებლები.

ძირითადი ეკონომიკური და ფინანსური ინდიკატორების ამსახველი ცხრილი 1 პირობითად გაყოფილია ორ ნაწილად. პირველ ნაწილში წარმოდგენილია ეკონომიკური ინდიკატორის ცვლილება წინა წელთან შედარებით (თუ ცხრილში სხვაგვარად არ არის მითითებული), ხოლო მეორე ნაწილში მოცემულია ეკონომიკური ინდიკატორების ფარდობითი სიდიდეები მთლიანი შიდა პროდუქტის მიმართ.

ცხრილი 1-ში მოცემულია ნომინალური და რეალური მთლიანი შიდა პროდუქტი (მშპ) და მათი პროცენტული ცვლილება წინა წელთან შედარებით, მშპ ერთ სულ მოსახლეზე, ქვეყანაში ინვესტიციების მოცულობა მიმდინარე ფასებში, სამომხმარებლო ფასების და მშპ-ს დეფლატორის პროცენტული ცვლილება. მოცემულია ნაერთი ბიუჯეტის შემოსავლებისა და ხარჯების პროცენტული ცვლილება წინა წელთან. აქვე გვაქვს ექსპორტისა და იმპორტის პროცენტული ცვლილებები და ფულის მასის აგრეგარების მოსალოდნელი ზრდა წინა წელთან შედარებით. ცხრილი მოიცავს ფულის მიმოქცევის სიჩქარის, ფულის მულტიპლიკატორის და ქვეყნის ოფიციალური საერთაშორისო რეზერვების საპროგნოზო მაჩვენებლებსაც. პირველ ნაწილშია მოცემული სესხებზე და დეპოზიტებზე საპროცენტო განაკვეთების საპროგნოზო მაჩვენებლებიც.

ცხრილის მეორე ნაწილში წარმოდგენილია ნაერთი ბიუჯეტის შემოსავლები, ხარჯები, საოპერაციო სალდო და მთლიანი სალდო პროცენტულად მშპ-სთან. სავაჭრო ბალანსი და მიმდინარე ანგარიშის დეფიციტი როგორც ტრანსფერების ჩათვლით, ისე მის გარეშე. ასევე, მთავრობის საშინაო და საგარეო ვალის შეფასების ინდიკატორები. კერძოდ, საშიანო და საგარეო ვალი პროცენტულად მშპ-ს მიმართ, საგარეო ვალი და ვალის მომსახურება პროცენტულად ექსპორტთან და ვალი ბიუჯეტის შემოსავლებთან.

მე-2 ცხრილში „ეროვნული ანგარიშები“ მოცემულია ე.წ. რეალური სექტორის განვითარების მაჩვენებლები. ამ ცხრილებში წარმოდგენილია მთლიანი შიდა პროდუქტის და მისი შემადგენელი კომპონენტების: მთავრობისა და კერძო სამომხმარებლო ხარჯების, ინვესტიციებისა და წმინდა ექსპორტის პროგნოზები, აქვე ნაჩვენებია მთლიანი ეროვნული პროდუქტის და მთლიანი ეროვნული და კერძო განკარგვადი შემოსავლების პროგნოზები. ამავე ცხრილებშია ნაჩვებები, დანაზოგებისა და ინვესტიციების დინამიკა. აღნიშნული მაჩვენებლები მოცემულია როგორც მიმდინარე ფასებში, ასევე რეალურ გამოხატულებაში (2001 წლის ფასებში) და პროცენტულად მშპ-ს მიმართ.

ამავე ცხრილში წარმოდგენილია სხვადასხვა საცნობარო ინფორმაცია, ისეთი როგორიცაა სამომხმარებლო ფასების ინდექსები (საშუალო პერიოდული და პერიოდის ბოლოსთვის), მშპ-ს დეფლატორი და ინფლაცია, პროცენტები სესხებზე და დეპოზიტებზე.

მე-3 ცხრილში ნაჩვენებია ნაერთი ბიუჯეტის პროგნოზები. ნაერთი ბიუჯეტი მოცემულია მილიონ ლარში და პროცენტულად მშპ-სთან. ცალკე მუხლებად არის ჩაშლილი ბიუჯეტის შემოსავლები, ხარჯები, არაფინანსური და ფინანსური აქტივების, ვალდებულებებისა და დეპოზიტზე არსებული ნაშთის ცვლილება. ამავე ცხრილში მოცემულია ისეთი მნიშვნელოვანი მაჩვენებლები, როგორიცაა საოპერაციო სალდო და ბიუჯეტის დეფიციტი, როგორც მილიონ ლარში, ასევე მშპ-ს პროცენტში.

ნაერთ ბიუჯეტთან ერთად მოცემულია სახელმწიფო ვალის და ვალის მომსახურების სხვადასხვა მაჩვენებელი, რომელთა ნაწილიც ასეევე მოცემულია პირველ ცხრილშიც.

მე-4 ცხრილში „საგადამხდელო ბალანსი“ მოცემულია საგარეო-ეკონომიკური ურთიერთობების ამსახველი ძირითადი მაჩვენებლები როგორც აშშ დოლარში,ისე პროცენტულად მშპ-ს მიმართ. ამ ცრილებში მოცემულია საქონლისა და მომსახურების ექსპორტი და იმპორტი, სავაჭრო და მომსახურების ბალანსი, საგარეო-ეკონომიკური ურთიერთობებიდან მიღებული წმინდა ფაქტორული შემოსავლები, წმინდა ტრანსფერები, მიმდინარე ანგარიშის ბალანსი, კაპიტალისა და ფინანსური ოპერაციები, ინფორმაცია უცხოური კაპიტალის მოძრაობის შესახებ და ოფიციალური საერთაშორისო რეზერვების ცვლილება.

მე-5 და მე-6 ცხრილები გვიჩვენებს მონეტარული სექტორის განვითარების დინამიკას. დეპოზიტური კორპორაციების მიმოხილვა გვიჩვენებს მთლიანად საბანკო სექტორს, მაშინ როდესაც (მისი მნიშვნელობიდან გამომდინარე) მე-6 ცხრილში ეროვნული ბანკი ცალკეა გამოყოფილი. წარმოდგენილი პროგნოზი არ არის ეროვნული ბანკის სამოქმედო გეგმა, თუმცა ეროვნული ბანკის გარეშე პროგნოზი იქნებოდა ფრაგმენტული და შეუძლებელი გახდებოდა საბანკო სისტემაზე სამთავრობო სექტორის შესაძლო არასასურველი გავლენის მონიტორინგი. საბანკო სექტორის მაჩვენებლების პროგნოზები მოცემულია როგორც ნომინალურ გამოხატულებაში, ასევე პროცენტული ცვლილება წინა წელთან და პროცენტულად მშპ-ს მიმართ. საბანკო სექტორისა და ეროვნული ბანკის მაჩვენებლებში მოცემულია საგარეო აქტივები და ვალდებულებები, საშინაო აქტივები, მათ შორის: მთავრობის, ბანკების და კერძო სექტორის დავალიანება და სხვა წმინდა აქტივები. აქვეა ნაჩვენები ფართო ფული, სარეზერვო ფული, მიმოქცევაში და ბანკებს გარეთ არსებული ნაღდი ფული, დეპოზიტები ეროვნულ და უცხურ ვალუტაში და სხვა მაჩვენებლები. ცხრილებში წარმოადგენილია მემორანდუმის მუხლები სადაცარის, ფულის მიმოქცევის სიჩქარე, ფულის მულტიპლიკატორი, მთლიანი საერთაშორისო რეზერვები როგორც აშშ დოლარში, ისე ერთი თვის საშუალო იმპორტის ჯერადი. წარმოდგენილია დეპოზიტების დოლარიზაციის კოეფიციენტი და კერძო (არასამთავრობო) სექტორის დაკრედიტების მაჩვენებელი.

მე-7 ცხრილში წარმოდგენილია სახელმწიფოს ერთიანი ბიუჯეტის პროგნოზები, რომელიც ასახავს საქართველოს საბიუჯეტო კოდექსით განსაზღვრული სახელმწიფო ერთიანი ბიუჯეტის პარამეტრებს, რაც მოიცავს ნაერთი ბიუჯეტის მაჩვენებლებს, საჯარო სამართლის იურიდიული პირების და არასამეწარმეო (არაკომერციული) იურიდიული პირების კანონმდებლობით ნებადართულ სხვა (საკუთარ) შემოსავლებთან ერთად. სახელმწიფოს ერთიანი ბიუჯეტის მაჩვენებლები მოცემულია როგორც ნომინალური გამოხატულებაში, ასევე პროცენტულად მშპ-სთან. ამავე ცხრილში მოცემულია სახელმწიფოს ერთიანი ბიუჯეტის მთლიანი სალდო, რომელიც წარმოადგენს საბიუჯეტო კოდექსით განსაზღვრულ დეფიციტს, რომელთან მიმართებაშიც „ეკონომიკური თავისუფლების შესახებ“ საქართველოს ორგანული კანონით დადგენილია ზღვარი მშპ-თან (3%).